Lene Espersen (KF), 2002-04-24:
Jeg vil gerne starte med at takke for en - synes jeg -
rigtig god debat.
Som det er fremgået af debatten, er der ingen tvivl om, at det beslutningsforslag, som vi behandler i salen i dag, er et, der har konsekvenser og store konsekvenser
ikke mindst set i forhold til vores egne statsborgere, men i det hele taget til den udvikling, som finder sted inden for Det Europæiske Fællesskab.
Jeg vil derimod også sige, at den her sag er der mange af os, der har fulgt gennem lang tid.
Den startede under den tidligere regering, den socialdemokratisk-radikale regering, og jeg synes, at de tilkendegivelser, som i dag er kommet fra de to tidligere regeringspartier, også ligger meget flot i tråd med, at det var dér, sagen startede.
Men allerede fra sagens start har det været fuldstændig klart, at det har været vanskelige forhandlinger.
Der har været en balanceret tilgang til det, og jeg synes faktisk, at Socialdemokratiets ordfører, hr. Frank Jensen, redegjorde meget fint og også meget korrekt for det historiske forløb og de betænkeligheder, vi har haft fra dansk side ved en fravigelse af kravet om dobbelt strafbarhed.
Noget af det, vi har lagt meget vægt på - det er der ikke rigtig så mange der har været inde på i dag, men jeg synes, det er værd at fremhæve her under afslutningen af debatten - er, at vi i præamblen har fået indskrevet, at rammeafgørelsen ikke er til hinder for, at medlemsstaterne anvender deres egne forfatningsmæssige bestemmelser om ret til en retfærdig rettergang, foreningsfrihed, pressefrihed og ytringsfrihed i andre medier.
Der er nogle ordførere, der har været inde på: Jamen hvad straffer man for i andre lande, og hvad kan man nu tillade sig at sige?
Det har for Danmark været meget afgørende, at vi så fik indskrevet de her mere grundlæggende principper i præamblen.
Det betyder altså også - men det er vi naturligvis villige til at drøfte under udvalgsbehandlingen - at vi må vende mange af de spørgsmål, der har været vendt her i dag, så Folketinget kan få nogle klare svar på, hvor præcis i rammeafgørelsen det er
vi mener, at vi har de garantier, som for Danmark har været nødvendige.
I dag er der første behandling af beslutningsforslaget, og det er regeringens håb og hensigt, at vi kan få denne sag og beslutningsforslaget afsluttet inden sommerferien, så der bliver en mulighed for, at der kan ske en endelig vedtagelse af rammeafgørelsen om den europæiske arrestordre.
Men det betyder jo altså ikke, at Folketinget ikke vil få en mulighed for at diskutere denne sag igen.
Proceduren er den, at vi så efterfølgende - og det er helt korrekt, hvad hr. Frank Jensen sagde - vil få en fornyet drøftelse, fordi det er regeringens hensigt at fremsætte et lovforslag i næste folketingssamling om ændring af udleveringsloven.
Her vil der blive en mulighed for grundigt at diskutere de detaljer, som så har relation til hele lovgivningskomplekset.
Jeg kan allerede nu annoncere, at det er det, der er regeringens hensigt.
Jeg vil også sige, at der er mange, der har været inde på i dag, at det er svært teknisk stof.
Der er mange eksempler, der er kommet frem under behandlingen i dag, som man ikke på stående fod kan give klare svar på.
Derfor vil jeg også tilbyde Folketinget - og jeg tror, det var SF's ordfører, der var inde på det - at vi laver en teknisk gennemgang, så vi prøver at gå det her slavisk igennem og får forklaret, hvad mekanismerne og proceduren i det er. Det tror jeg kan være meget hensigtsmæssigt for det videre forløb.
Det tilkendegav jeg også allerede i sidste uge
under et samråd i Europaudvalget, men det står naturligvis ved magt, at vi laver den tekniske gennemgang, så man kan få hvert et spørgsmål, som der måtte være i denne sag, vendt.
Men når alt det er sagt, vil vi gerne være behjælpelige med at give det her beslutningsforslag en så god og grundig og saglig behandling i Folketinget som overhovedet muligt.
Så må jeg sige, at når vi kommer til det politiske - og der har været mange politiske tilkendegivelser i dag - tror jeg, at vandene skilles for visse partier.
Det skyldes jo altså, at man helt grundlæggende hører, at der i dag er to opfattelser i salen.
Der er den opfattelse, at danske statsborgere skal ikke udleveres til udlandet til strafforfølgning, og så er der dem, der med nogen betænkelighed siger: Jamen den mulighed skal været til stede.
Hvis to danskere begår kriminalitet i udlandet, og den ene slipper tilbage til Danmark, mens den anden bliver fanget på gerningsstedet, er det altså ret og rimeligt, at de modtager
præcis den samme straf, at de oplever den samme rettergang, at man ikke er i en situation, hvor der er forskellige vilkår alt efter, hvor smart man har været til f.eks. at flygte fra gerningsstedet.
Det er helt klart regeringens opfattelse, at vi i dag har en retstilstand, også i de øvrige europæiske lande, hvor vi med sindsro kan sige, at når det gælder EU, har vi altså ikke de betænkeligheder, som vi engang havde, ved at udlevere for de grove forbrydelser, som bliver opregnet på positivlisten.
Men jeg vil gerne tilkendegive over for Folketinget, at vi går beredvilligt ind i samarbejdet og som det første tilbyder en teknisk gennemgang, så vi kan få den her diskussion af positivlister og andre ting, som Folketinget måtte finde var interessant at få grundigere studeret.